# אטא קארינה

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
צילום של טלסקופ החלל האבל, המראה את הערפילית הכפולה המקיפה את הכוכב. הערפילית נוצרה בהתפוצצות שאורה הגיע לכדור הארץ ב-1843. הכוכב עצמו נראה כאפון בוהק במקום שבו שתי אונות הערפילית נפגשות.

אטא קארינה ( בקבוצה Carinae, מלטינית: שדרית הספינה) הוא אחד הכוכבים יוצאי הדופן בשביל החלב. זהו ענק-על שמסתו גדולה פי 100 לערך משל השמש, והבהירות האמיתית שלו גדולה משלה פי ארבעה מיליון. מרחקו מהארץ כ- 7,500 שנות אור.

בשמי הלילה, הכוכב שייך לקבוצה קארינה, הנראית בחצי הכדור הדרומי; הכוכב הבהיר ביותר בקבוצה זו, אלפא בקארינה, קרוי קאנופוס, והוא שני רק לסיריוס בבהירותו הנראית.

אטא קארינה הוא כוכב כחול, שטמפרטורת השטח שלו כ- 20,000 מעלות קלווין; החמישי בשביל החלב מבחינת בהירותו המוחלטת. מסתו האדירה קרובה לגבול העליון שמציבה התאוריה, וידועים רק כוכבים בודדים שמסתם מתקרבת לשלו.

אטא קארינה הוא כוכב משתנה. כאשר הוא תועד לראשונה על-ידי האסטרונום אדמונד האלי בשנת 1677, הבהירות הנראית שלו הייתה מדרגה 4; ב-1730 הוא היה אחד הכוכבים הבולטים בקבוצת קארינה, אבל עד 1782 אורו הועם וחזר לרמתו הקודמת. מאז 1820 בהירותו גברה והלכה, עד שבאפריל 1843 תועדה בהירות נראית של 0.8-, קרובה לזו של סיריוס, למרות מרחקו העצום מאיתנו (סיריוס קרוב פי אלף). בין השנים 1900 ו-1940 צנחה הבהירות של אטא לדרגה 8, כך שהוא היה בלתי נראה בעין לא מזוינת. בשנים 1999-1998 עלתה בהירותו קמעה, והיא כעת (2006) בדרגה 6-5. התאריכים מתייחסים כולם, כמובן, לזמן שבו הם נצפו בכדור הארץ; ההתרחשויות עצמן מוקדמות בכ- 7500 שנים.

ההתפוצצות הגדולה של אטא קארינה, שנצפתה ב-1843 העיפה לחלל שכבת חומר גדולה, שמסתה מוערכת כ-3-2 מסות שמש, המתרחקת מן הכוכב במהירות של כשש-מאות קילומטרים בשנייה. למרות האירוע שבו נפלטה כמות קרינה כשל סופר נובה, הכוכב הכבד שרד, והוא ממשיך להאיר. כוכבים מסיביים כמו אטא קארינה שורפים את הדלק הגרעיני שלהם מהר מאד, ואורך החיים שלהם קצר בהתאם. מצפים שהכוכב יהפוך לסופר נובה בתוך כמה מיליוני שנים מהיווצרו; על-פי הערכות שונות, בתוך עשרות או מאות אלפי השנים הקרובות. (אורך חייה של השמש, לשם השוואה, הוא כעשרה מיליארד שנים).

מחזוריות קבועה ברמות הקרינה הנמדדות מן הכוכב (קרינת אור נראה, גלי X וגלי רדיו) מצביעות על האפשרות שמדובר בכוכב כפול, בעל זמן הקפה של 5.52 שנים. בן הלוויה מקרין בעיקר אור אולטרה-סגול [1].

הפיכתו האפשרית של אטא קארינה לסופר נובה צפויה לפגוע ברכיבים עדינים של לוויינים בחלל, אבל היא לא תגרום נזק לחיים על כדור הארץ בשל הגנתה של האטמוספירה.

## [עריכה] ראו גם

- קאנופוס

## [עריכה] קישורים חיצוניים

- סקירה מקיפה ותמונות של הכוכב
- על הכוכב והתהליכים המתרחשים בליבו

מקור: http://he.wikipedia.org../../../%D7%90/%D7%98/%D7%90/%D7%90%D7%98%D7%90_%D7%A7%D7%90%D7%A8%D7%99%D7%A0%D7%94.html

קטגוריה: כוכבים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Español
- Suomi
- Français
- Italiano
- Nederlands
- Polski
- Português
- Русский
- Slovenčina
- Slovenščina
- Svenska